[{"text_idx": "#000001", "text": "Wrth i ni nesa\u0301u at ddiwedd y seithfed wythnos o gyfyngiadau symud mae llawer wedi digwydd mewn cyfnod mor fyr. Mae pob un ohonom wedi addasu'n gyflym iawn i ffordd newydd o weithio i gefnogi ein pobl ifanc. Yn y sefyllfa hon sy'n symud yn gyflym, dydy\u2019r holl atebion ddim gennym ni eto, ac rwy'n credu bod yn rhaid i ni dderbyn bod hynny'n iawn. Bydd blaenoriaethau'n newid dros amser wrth i fwy o wybodaeth ddod i law a byddwn yn parhau i addasu'r hyn a wnawn."}, {"text_idx": "#000002", "text": "Fodd bynnag yn ystod y cyfnod hwn mae'n dda gweld cyfraniad y gwasanaeth ieuenctid yn cael ei gydnabod yn Natganiad Ysgrifenedig diweddar y Gweinidog gan y Dirprwy Weinidog Iechyd a Gwasanaethau Cymdeithasol. Roeddwn yn falch o ddarllen erthygl yn The Guardian hefyd a oedd yn canolbwyntio ar bwysigrwydd y gwasanaeth ieuenctid ym mywydau pobl ifanc. Cafwyd canmoliaeth i Gymru, gan gynnwys cyfeiriad at yr arian a oedd ar gael drwy'r Grant Cymorth Ieuenctid, ac roedd yr erthygl yn tynnu sylw hefyd at waith a oedd yn digwydd yn Nhorfaen, yn ogystal a\u0302 sylwadau gan Youth Cymru. Rwy\u2019n ddiolchgar i Gyngor y Gweithlu Addysg hefyd am gyhoeddi fy mlog: Gwaith Ieuenctid yng Nghymru yn ymateb i her cyfyngiadau symud. Mae'r neges bod Gwaith Ieuenctid yn parhau i fod yn achubiaeth i rai pobl ifanc yn cael ei rhannu, doed a ddel."}, {"text_idx": "#000003", "text": "Mae'r rhifyn hwn o'r Bwletin Gwaith Ieuenctid yn canolbwyntio ar wybodaeth \u2013 mae ateb cwestiynau pobl ifanc a rhoi gwybodaeth ieuenctid gywir iddyn nhw ar yr adeg hon yn hanfodol. Mae gwasanaeth llinell gymorth Meic yn cynnig awgrymiadau defnyddiol i bobl ifanc ar amrywiaeth o faterion gan gynnwys iechyd meddwl, perthynas ag eraill, tai a materion sy\u2019n gysylltiedig a\u0302 hawliau drwy fideos, adnoddau, erthyglau a chymorth uniongyrchol gan Eiriolwyr sy\u2019n Ymgynghorwyr ar y Llinell Gymorth. Gallwn fod yn falch o waith y Rhwydwaith Trawsnewid Digidol i Ieuenctid yn y maes hwn, gan gynnwys y platfform rhannu gwybodaeth newydd sy'n cadw adnoddau gwerthfawr mewn un lle er mwyn helpu i osgoi dyblygu. Mae hwn yn adnodd cydweithredol, felly cofiwch gyflwyno unrhyw ddolenni a gwybodaeth ddefnyddiol sydd gennych yn uniongyrchol drwy'r platfform, gan ddefnyddio'r ddolen ar y dudalen we."}, {"text_idx": "#000004", "text": "I gloi, hoffem i'r bwletin gyrraedd cymaint o wirfoddolwyr, ymarferwyr a rheolwyr gwaith ieuenctid ag sy'n bosibl, felly anogwch eich rhwydweithiau i gofrestru. Cofiwch mai eich bwletin chi yw hwn, felly cysylltwch a\u0302 ni gyda'ch syniadau ar gyfer cynnwys yn y dyfodol drwy GwaithIeuenctid@llyw.cymru . Mae digon o arferion da i'w cael, ond mae angen i chi ein helpu ni i'w dathlu."}, {"text_idx": "#000007", "text": "Rydym yn canolbwyntio ar thema benodol ym mhob bwletin. Yn y rhifyn hwn rydym yn canolbwyntio ar wybodaeth ieuenctid."}, {"text_idx": "#000009", "text": "\u201cBydd gan bob plentyn yr hawl i fynegi ei syniadau a\u2019i barnau ac i gael gafael ar bob math o wybodaeth oni bai fod hynny o fewn y gyfraith.\u201d"}, {"text_idx": "#000011", "text": "\u201cMae gan bob plentyn yr hawl i gael gafael ar wybodaeth ddibynadwy o\u2019r cyfryngau o amrywiaeth o ffynonellau, a thyle llywodraethau annog y cyfryngau i ddarparu gwybodaeth y gall plant deall. Rhaid i Lywodraethau diogelu plant rhag deunydd y gall eu niweidio.\u201d"}, {"text_idx": "#000012", "text": "Wrth iddyn nhw dyfu, fydd pobl ifanc yn gwneud dewisiadau sy\u2019n effeithio ar eu bywydau, ac felly mae\u2019n dilyn dylid eu cynorthwyo i gael gafael ar wybodaeth a all helpu lywio'r dewisiadau hyn. Yn aml mae gan Waith Ieuenctid a Gwasanaethau Ieuenctid rhan ganolog i gefnogi pobl ifanc i gynhyrchu gwybodaeth, cael gafael arno a\u2019u ddehongli, ac mae hyn yn ymestyn ar draws llu o faterion. Mae\u2019n hanfodol sicrhau cyfartaledd mewn cael gafael ar wybodaeth os yw pobl ifanc i ymgysylltu yn yr un modd, deall eu hawliau a\u2019u cyfrifoldebau, a chymryd rhan lawn mewn bywyd a chymdeithas. Mae\u2019r hawl i gael gafael ar wybodaeth wedi'i hymgorffori yng Nghonfensiwn y Cenhedloedd Unedig ar Hawliau\u2019r Plentyn."}, {"text_idx": "#000013", "text": "Mae\u2019r gwaith ymchwil ar Wybodaeth Ieuenctid yn flaengar ac mae yna lwyth o ddulliau sy\u2019n cael eu datblygu yn rhyngwladol. Yng Nghymru rydyn yn dal i ddatblygu ein meddwl a\u2019n polisi\u0308au yn y maes hwn. Pa fodd bynnag, ydych chi\u2019n gwybod fod Cymru yn rhan o ERYICA sy\u2019n lle gwych i ddechrau meddwl am wybodaeth ieuenctid youth information a sut mae\u2019n berthnasol i\u2019ch gwaith."}, {"text_idx": "#000015", "text": "Mae'r saith wythnos ddiwethaf dan gyfyngiadau symud wedi dangos dyfeisgarwch gwych, brwdfrydedd a gwell dealltwriaeth o'r sector ieuenctid i symud ar-lein ac i ymgysylltu a\u0302 phobl ifanc, darparu gwybodaeth iddyn nhw a gwrando arnyn nhw yn y mannau ar-lein maen nhw'n rhan ohonyn nhw."}, {"text_idx": "#000016", "text": "Ar yr un pryd, mae wedi tynnu sylw at faint sydd angen ei roi ar waith, faint sydd gennym i'w rannu ond hefyd pa mor dameidiog ydym ni."}, {"text_idx": "#000018", "text": "Mae angen i ni sefydlu ac ystyried sut i drawsnewid gwasanaethau gwaith ieuenctid, sut i ddysgu, sut i beidio a\u0302 cholli momentwm a sut i weithio gyda'n gilydd."}, {"text_idx": "#000019", "text": "Gall eiliadau tyngedfennol fod yn ysgogiad gwych ar gyfer newid cadarnhaol."}, {"text_idx": "#000021", "text": "Mae'r llinell gymorth Meic yn cynnig gwybodaeth, cyngor ac eiriolaeth i blant a phobl ifanc Cymru. Yn y cyfnod eithriadol yma, mae Meic yn creu cynnwys Covid-19 yn wythnosol gyda chasgliad o erthyglau ar y wefan. O edrych ar bethau i gadw'n brysur i ddelio gyda materion sydd yn benodol i'r pandemig. Mae un erthygl yn rhoi cyngor ar ymdopi gydag iechyd meddwl i geisio rhoi teimlad o reolaeth yn o\u0302l. Mae erthygl arall yn rhoi persbectif ar bethau, fel nad yw'r sefyllfa yn eu gorlethu. Mae'r gyfres Coda'r Meic yn parhau hefyd, gyda chyngor i berson ifanc sydd eisiau mynd allan i gyfarfod gyda ffrindiau yn y cyfnod ynysu. Cadwch lygaid ar wefan ac Instagram Meic wrth iddynt ychwanegu mwy o erthyglau Covid-19 a rhannwch fanylion cyswllt Meic gyda'r plant a'r bobl ifanc rydych chi mewn cyswllt a\u0302 nhw."}, {"text_idx": "#000024", "text": "Mae bwlch cynyddol rhwng y ffordd y mae pobl ifanc yn cael gafael ar wybodaeth a'r ffordd y mae gwasanaethau ieuenctid yn ei darparu. Yn aml, gall yr ymdrech i hysbysu a grymuso pobl ifanc fethu ag arwain at y canlyniad a ddymunir pan nad yw'r gwasanaethau'n eu cyrraedd."}, {"text_idx": "#000027", "text": "Neges Torfaen i bobl ifanc"}, {"text_idx": "#000028", "text": "Mae prentisiaid ifanc Gwasanaeth Ieuenctid Torfaen a Fforwm Ieuenctid Torfaen, mewn partneriaeth a\u0302'r Comisiynydd Heddlu a Throseddu, wedi creu ffilm fer a chyfres allweddol o negeseuon i helpu partneriaid sydd am gyfathrebu a\u0302 phobl ifanc. Mae'r adnoddau hyn yn cyflwyno negeseuon allweddol am gadw'n ddiogel, lleihau lledaeniad y firws, ac awgrymiadau ar gyfer ymdopi a\u0302'r cyfyngiadau symud."}, {"text_idx": "#000029", "text": "Key Messages for young people for coping with lockdown"}, {"text_idx": "#000030", "text": "Byddwn yn taflu goleuni ar sefydliad gwaith ieuenctid gwahanol ym mhob rhifyn. Yn y rhifyn hwn: Viva LGBTQ+"}, {"text_idx": "#000031", "text": "Dywedwch wrthym am eich gwaith a'r heriau sy'n eich wynebu"}, {"text_idx": "#000032", "text": "Sefydlwyd Viva LGBTQ+ ym 1997 fel rhan o Brosiect Pobl Ifanc Gorllewin y Rhyl mewn ymateb i aelodau'n dweud wrthym eu bod yn ei chael yn anodd dod o hyd i fannau diogel i siarad am eu profiadau fel pobl ifanc LGBTQ+ yn y Gogledd. Ers hynny rydym wedi cefnogi pobl ifanc dan 25 oed, o bob cwr o'r Gogledd a thu hwnt, sy'n LGBTQ+ neu sy'n credu y gallent fod."}, {"text_idx": "#000033", "text": "Rydym yn dibynnu ar gymysgedd o grantiau a rhoddion i ariannu ein gwaith. Mae ein gwaith presennol yn cael ei ariannu gan Plant Mewn Angen, Teuluoedd yn Gyntaf, Medrwn Mo\u0302n a Llywodraeth Cymru. Mae ein ti\u0302m bach o ddau aelod staff llawn amser, tri aelod staff sesiynol, a gwirfoddolwyr yn rhedeg grwpiau ieuenctid bob wythnos yng Nghonwy, Sir Ddinbych, Sir y Fflint, a Wrecsam. Rydym yn cynnig cymorth un-i-un i bobl ifanc hefyd. Fel rhan o'n hymdrechion i wneud y byd yn lle mwy diogel a chynhwysol rydym yn gweithio gyda theuluoedd ac ysgolion hefyd. Rydym yn cynnig hyfforddiant i sefydliadau eraill hefyd i alluogi gweithwyr proffesiynol i gael mwy o ymwybyddiaeth o wahanol fathau o hunaniaeth LGBTQ+ a gweithio'n gynhwysol gyda hyder. Ar hyn o bryd rydym yn bartneriaid mewn prosiect peilot, ynghyd a\u0302 Chyngor Sir Ddinbych a Llamau, i ddarparu'r llety a\u0302 chymorth LGBTQ+ penodol cyntaf yng Nghymru ar gyfer pobl ifanc sy'n ddigartref neu sydd mewn perygl o fod yn ddigartref."}, {"text_idx": "#000034", "text": "Beth sy'n wych am beth rydych chi'n ei wneud a pha wahaniaeth mae'n ei wneud yn eich ardal?"}, {"text_idx": "#000035", "text": "Mae'r boblogaeth ieuenctid LGBTQ+ yn ei chyfanrwydd yn so\u0302n am anawsterau mewn ysgolion yng Nghymru gyda 54% o fyfyrwyr LGB a 73% o fyfyrwyr trawsrywiol yn dweud eu bod wedi cael eu bwlio yn yr ysgol, a 60% yn clywed iaith homoffobig, biffobig neu drawsffobig yn yr ysgol (Stonewall Cymru, 2017). Mae effaith y profiadau hyn yn gwneud i bobl ifanc LGBTQ+ deimlo eu bod wedi'u hynysu, wedi'u hallga\u0301u, ac weithiau mewn perygl. Mae ein gwaith yn Viva yn rhoi mannau diogel i bobl ifanc LGBTQ+ lle gallant archwilio pwy ydyn nhw, gwneud ffrindiau, darganfod mwy am y byd, a'r pethau sy'n bwysig iddyn nhw. Mae ein haelodau wedi dweud wrthym fod Viva yn \"gartref oddi cartref\", mai dod i grwpiau yw \"uchafbwynt yr wythnos\", a bellach bod ganddynt \"bobl i siarad ac uniaethu a\u0302 nhw mewn bywyd go iawn\" a'u bod yn teimlo'n \"hapusach a'u bod yn cael eu derbyn\u201d."}, {"text_idx": "#000036", "text": "Sut ydych chi'n cymhwyso eich sgiliau yn ystod y pandemig?"}, {"text_idx": "#000037", "text": "Rydym yn parhau i gynnig cymorth yn ystod y cyfnod anodd hwn drwy weithio'n ddigidol. Fodd bynnag, mae'n bosibl na fydd gan rai o'n haelodau fynediad i dechnoleg/WiFi ac efallai na fydd gan eraill y preifatrwydd yn eu cartrefi i gymryd rhan, yn enwedig y bobl ifanc hynny nad ydynt 'allan' gartref neu y mae eu hunaniaeth LGBTQ+ yn cael ei herio gartref. Felly rydym wedi bod yn ofalus i ddefnyddio amrywiaeth o ddulliau i'n helpu i gyrraedd y nifer fwyaf o bobl ifanc ac ymgysylltu a\u0302 hwy, waeth beth fo'u hamgylchiadau. Dyma beth mae #VirtualViva wedi bod yn ei wneud hyd yn hyn:"}, {"text_idx": "#000039", "text": "Mae'r potensial o heriau ychwanegol a thensiynau gwaeth yn y cartref yn rhywbeth yr ydym wedi bod yn arbennig o ymwybodol ohono yn ystod y cyfnod hwn, yn enwedig gan fod pobl ifanc LGBTQ+ bedair gwaith yn fwy tebygol o brofi digartrefedd na'u cyfoedion. Nod ein cefnogaeth a'n gwelededd parhaus yw atgoffa ein pobl ifanc nad ydynt ar eu pen eu hunain."}, {"text_idx": "#000041", "text": "Anogwch bobl ifanc i gymryd rhan gyda'u lluniau a'u straeon #VivaLaQuarantine eu hunain."}, {"text_idx": "#000042", "text": "Ym mhob rhifyn, byddwn yn taflu goleuni ar rai o'r gwahanol ddulliau neu weithgareddau gwaith ieuenctid sy'n digwydd y tu hwnt i Gymru."}, {"text_idx": "#000043", "text": "Cymdeithas Gweithwyr Ieuenctid y Gymanwlad"}, {"text_idx": "#000044", "text": "CAYWA yw Cymdeithas Gweithwyr Ieuenctid y Gymanwlad (The Commonwealth Association of Youth Workers). Maen nhw\u2019n ceisio cael dogfen gredadwy, gyfeiriedig ar ddiffiniadau byd-eang o waith ieuenctid i sefydlu sylfeini, cyffredinedd a'u cynorthwyo i gefnogi gwledydd y Gymanwlad."}, {"text_idx": "#000045", "text": "Mae CAYWA yn gobeithio cyflwyno canfyddiadau yng nghyfarfod Gweinidogion Ieuenctid y Gymanwlad yn 2021. A fyddech cystal ag annog eich cydweithwyr i gwblhau arolwg CAYWA."}, {"text_idx": "#000046", "text": "Cyllid Erasmus+ ar gyferSefydliadau Gwaith Ieuenctid"}, {"text_idx": "#000047", "text": "Dyddiad cau nesaf Erasmus + ar gyfer sefydliadau gwaith ieuenctid yw 1 Hydref 2020. Gall Connect Cymru gefnogi sefydliadau gwaith ieuenctid yng Nghymru i wneud cais am gyllid. Gall cyllid ERASMUS+ gefnogi prosiectau am hyd at dair blynedd a gall gael effaith fawr ar bobl ifanc a'r sector gwaith ieuenctid."}, {"text_idx": "#000048", "text": "Mae Connect Cymru yn cydnabod y gall y broses o wneud cais i Erasmus+ fod yn gymhleth ac yn dipyn o her. Fodd bynnag, maen nhw\u2019n gallu cynnig cymorth wedi'i deilwra i sefydliadau yn y Sector Ieuenctid yng Nghymru. Os bydd angen rhagor o wybodaeth arnoch, cysylltwch a\u0302 info@connect.cymru."}, {"text_idx": "#000050", "text": "Byddwn yn siarad a\u0302 pherson ifanc ym mhob rhifyn"}, {"text_idx": "#000054", "text": "Fel eu ffrindiau i gyd, mae Em yn poeni\u2019n bennaf am pryd y bydd y cyfyngiadau symud yn dod i ben, ond yn poeni hefyd am effaith hirdymor y rheoliadau cadw pellter cymdeithasol parhaus ar eu gallu i gymdeithasu."}, {"text_idx": "#000055", "text": "Rydym yn neilltuo lle i unigolion a sefydliadau rannu gwybodaeth gyda'u cymheiriaid ym mhob rhifyn."}, {"text_idx": "#000056", "text": "Mae Viva LGBTQ+ yn darparu sesiwn awr o e-hyfforddiant am ddim i gynorthwyo gweithwyr proffesiynol i weithio gyda phobl ifanc yn ystod y cyfnod hwn. Cynhelir y sesiwn ddydd Gwener, 15 Mai am 11am ar Zoom (e-bost info@vivalgbt.co.uk i gael y ddolen Zoom)"}, {"text_idx": "#000058", "text": "Mae Cyngor y Gweithlu Addysg hefyd wedi datblygu Pasbort Dysgu Proffesiynol (neu PDP) a all helpu gweithwyr ieuenctid hyrwyddo eu hunain yn ddigidol, trwy rannu efo ddarpar gyflogwyr, rheolwyr neu gydweithwyr eraill."}, {"text_idx": "#000059", "text": "Bydd y thema ar gyfer y gyfres nesaf o gyfarfodydd ZOOM rhanbarthol CWVYS yn canolbwyntio ar 'bontio o gyfyngiadau symud i'r normal newydd\u2019."}, {"text_idx": "#000062", "text": "Mae Neges Heddwch ac Ewyllys Da yr Urdd, neges gan bobl ifanc Cymru i'r byd, wedi cael ei hanfon bob blwyddyn ers 98 o flynyddoedd. Y neges eleni yw ' Stopio'r Cloc ac Ailddechrau' sy'n cyfleu awydd pobl ifanc i weld y byd yn dysgu o argyfwng Covid-19. Caiff ei hanfon ar 18 Mai. Cysylltwch a\u0302'ch pobl ifanc gyda'r ymgyrch hon a helpu'r Urdd i gyrraedd 15 miliwn o bobl mewn 50 o wledydd. Cliciwch YMA am fwy o fanylion neu e-bostiwch - "}, {"text_idx": "#000063", "text": "Mae cyngor i bobl ifanc sydd wedi gadael gofal wedi'i gyhoeddi ar wefan Comisiynydd Plant Cymru. Mae hyn yn cynnwys cyngor ar sut gall pobl ifanc gadw'n ddiogel yn ystod y pandemig a sut gallan nhw gael cymorth os ydyn nhw ei angen."}, {"text_idx": "#000065", "text": "Mae Llywodraeth Cymru wedi cyhoeddi cwestiynau cyffredin am ddiogelu a chynnal plant a phobol ifanc sy\u2019n agored i niwed yn ystod y pandemig coronafeirws. Bydd y cwestiynau hyn yn cael eu diweddaru yn wythnosol. Linc Yma"}, {"text_idx": "#000067", "text": "Cysylltwch a\u0302 ni i roi gwybod i ni sut rydych chi'n addasu'ch gwasanaethau i bobl ifanc yn y cyfnod cyfredol."}, {"text_idx": "#000069", "text": "Gadewch i ni ddathlu\u2019r gwaith rhagorol rydych chi\u2019n ei wneud!"}, {"text_idx": "#000070", "text": "Cofiwch ddefnyddio #YouthWorkWales #GwaithIeuenctidCymru wrth drydar i godi proffil Gwaith ieuenctid yng Nghymru."}, {"text_idx": "#000072", "text": "E-gylchlythyr bob pythefnos yn darparu gwybodaeth a chefnogaeth i'r sector gwaith ieuenctid yn ystod yr argyfwng iechyd cyhoeddus presennol."}, {"text_idx": "#000073", "text": "Rhagor o wybodaeth ar y we:"}, {"text_idx": "#000074", "text": "Datdanysgrifo \u2022 Rheoli eich dewisiadau \u2022 Gweld yn eich porwr"}]